Grb_nik ЦРНА ГОРА

СКУПШТИНА ОПШТИНЕ НИКШИЋ

Број:01-030-128/1

Никшић, 3.5.2023. године

ЗАПИСНИК

Са тринаесте сједнице Скупштине општине Никшић, одржане 27. 4. 2023. године.

Сједница је одржана у сали 1 Скупштине општине Никшић и почела је са радом у 10.10 часова.

Сједницу је отворио предсједник Скупштине општине Никшић, Немања Вуковић.

Прије преласка на рад извршено је потврђивање мандата одборници са изборне листе ЕВРОПСКИ ТИМ ЗА НИКШИЋ! (ДПС-ДЕМОКРАТСКА ПАРТИЈА СОЦИЈАЛИСТА ЦРНЕ ГОРЕ, СД-СОЦИЈАЛДЕМОКРАТЕ ЦРНЕ ГОРЕ, ЛПЦГ-ЛИБЕРАЛНА ПАРТИЈА ЦРНЕ ГОРЕ, ПКС-ПАТРИОТСКО КОМИТСКИ САВЕЗ) Кристини Шћепановић.

Предсједник Скупштине подсјетио je да је др Ивана Радонић поднијела оставку на дужност одборнице у Скупштини општине Никшић, која је, сагласно члану 30 Статута општине Никшић, достављена Општинској изборној комисији и одборницима.

Такође, подсјетио је да је достављен Извјештај Општинске изборне комисије о попуни упражњеног одборничког мјеста у Скупштини општине Никшић и констатовао да је подношењем Извјештаја престао мандат одборнице у Скупштини општине Никшић, др Ивани Радонић, прије истека времена на које је изабрана и потврђен мандат одборници Кристини Шћепановић са изборне листе, ЕВРОПСКИ ТИМ ЗА НИКШИЋ! (ДПС-ДЕМОКРАТСКА ПАРТИЈА СОЦИЈАЛИСТА ЦРНЕ ГОРЕ, СД-СОЦИЈАЛДЕМОКРАТЕ ЦРНЕ ГОРЕ, ЛПЦГ-ЛИБЕРАЛНА ПАРТИЈА ЦРНЕ ГОРЕ, ПКС-ПАТРИОТСКО КОМИТСКИ САВЕЗ).

На основу евиденционе листе, предсједник Скупштине је констатовао да, на почетку сједнице, присуствује 33 одборника од укупно 41 одборника и да постоји кворум за рад и пуноважно одлучивање.

Сједници су присуствовали одборници: Рајко Албијанић, мр Марко Бурић, Немања Вуковић, Зоран Вукићевић, Аница Ђуровић, Иван Зечевић, Алекса Канкараш, Милутин Јовановић, мр Момо Копривица Јадранка Копривица, Стеван Килибарда, Миливоје Зарубица, др Нада Кривокапић, Арсеније Лалатовић, Драгољуб Илић, Татјана Кнежевић Перишић, Јелена Марковић, Момчило Манојловић, Момчило Мићуновић, Соња Милатовић, Ксенија Миловић, Анђела Мијановић, Весна Миљанић, мр Борис Муратовић, др Александар Мрвошевић, доц. др Јасмина Никчевић, Миодраг Драган Николић, мр Анђела Пековић, Рајко Перовић, др Дејан Перовић, Слободанка Рогановић, Тамара Ћаласан, др Мирко Варајић, Никола Вукотић, мр Александра Вујовић, Никола Зиројевић, Светлана Томић, Никола Горановић Кристина Шћепановић.

Сједници нијесу присуствовали одборници: Миодраг Давидовић и Никола Безмаревић.

Поред одборника, сједници Скупштине присуствовали су: предсједник Општине Марко Ковачевић, потпредсједник Општине Митар Горановић, в.д. извршног директора „Аутобуске станице“РаткоКривокапић, извршна директорица „Паркинг сервиса“ Никшић Сања Антовић, директор Туристичке организације Никшић Митар Бараћ, директор Спортског центра Бошко Драшковић, директор Никшићког позоришта Радинко Крулановић, директор „Захумља“ Миодраг Чизмовић, директорица Музеја и галерија Весна Тодоровић, директорица Народне библиотеке „Његош“ Бојана Обрадовић, директор Дневног центра за дјецу са сметњама у развоју и особе са инвалидитетом Радован Драгнић, предсједник Савјета за развој и заштиту локалне самоуправе Божина Мрдовић, старјешине органа локалне управе и представници медија.

По позиву, није било невладиних организација пријављених за учешће на сједници Скупштине, путем института „слободна столица“.

Сагласно члану 68 Пословника о раду Скупштине општине Никшић, предсједник Скупштине дао је на изјашњење Записник са дванаесте сједнице Скупштине општине Никшић, одржане 10. 2. 2023. године.

Скупштина је са 33 гласа "за", без гласова "против" и без "уздржаних" гласова, усвојила

Записник

са дванаесте сједнице Скупштине општине Никшић, одржане 10. 2. 2023. године, без примједби

Предсједник Скупштине је дао потребна објашњења о предложеном дневном реду сједнице Скупштине и појаснио да је сједницу Скупштине сазвао у складу са чланом 58 Пословника о раду Скупштине ради реализације тема из Програма рада Скупштине за 2023. годину предвиђених за разматрање у I кварталу којe се односе на доношење једног броја одлука из области пољопривреде, финансија и имовинско–правних односа.

Подсјетио је да је у припреми сједнице одржао сједницу Колегијума на којој је договорен датум одржавања и дневни ред сједнице Скупштине.

Прешло се на утврђивање дневног реда сједнице Скупштине.

Скупштина је са 33 гласа "за", без гласова "против" и без "уздржаних" гласова, утврдила сљедећи

Д н е в н и р е д

1. Извјештај о раду предсједника Општине и раду органа локалне управе и служби за 2022. годину;
2. Предлог одлуке о усвајању Локалног програма социјалног становања Општине Никшић за 2023. годину, са Предлогом локалног програма;
3. Предлог програма подстицајних мјера за развој пољопривредне производње у општини Никшић за 2023. годину;
4. Предлог одлуке о измјени Одлуке о критеријумима, начину и поступку расподјеле средстава за субвенционирање премија осигурања у сточарској производњи у Општини Никшић;
5. Предлог одлуке о зарадама и другим примањима општинских службеника и намјештеника у Општини Никшић;
6. Предлог одлуке о допуни Статута Општине Никшић;
7. Предлог одлуке о измјени Одлуке о накнадама одборницима у Скупштини општине Никшић;
8. Предлог одлуке о измјенама Одлуке о називима насеља, улица и тргова на територији Општине Никшић;
9. Предлог одлуке о измјени Одлуке о давању на управљање и коришћење објеката домова мјесних заједница мјесним заједницама на подручју општине Никшић;
10. Предлог одлуке о давању сагласности „Греен гвозд“-у д.о.о Подгорица за

заснивање стварне службености на катастарским парцелама у располагању у

општине Никшић;

11. Предлог рјешења о давању сагласности на Статут Туристичке организације

општине Никшић;

12. Извјештај о раду Друштва са ограниченом одговорношћу „Аутобуска станица“

Никшић за 2022. годину, са Предлог оцјена и закључака;

13. Извјештај о раду Друштва са ограниченом одговорношћу "Паркинг сервис

Никшић" за 2022. годину, са Предлогом оцјена и закључака;

14. Извјештај о раду Јавног предузећа Спортски центар Никшић за 2022. годину, са

Предлогом оцјена и закључака;

15. Извјештај о раду и финансијски извјештај Туристичке организације општине

Никшић за 2022. годину, са Предлогом оцјене и закључака;

16. Извјештај о раду и финансијском пословању Јавне установе Никшићко позориште

за 2022. годину, са Предлогом оцјена и закључака;

17. Извјештај о раду и финансијском пословању Јавне установе „Захумље“ за 2022.

годину, са Предлогом оцјена и закључака;

18. Извјештај о раду и финансијском пословању Јавне установе Музеји и галерије

Никшић за 2022. годину, са Предлогом оцјена и закључака;

1. Извјештај о раду и финансијском пословању Јавне установе Народна библиотека „Његош“ Никшић за 2022. годину, са Предлогом оцјена и закључака;
2. Извјештај о раду и финансијском пословању Јавне установе Дневни центар за дјецу са сметњама у развоју и особе са инвалидитетом Никшић за 2022. годину, са Предлогом оцјена и закључака;
3. Извјештај о реализованим бизнис плановима у 2022. години;
4. Извјештај о раду Савјета за развој и заштиту локалне самоуправе за 2022. годину;
5. Извјештај о раду Савјета за сарадњу локалне самоуправе и невладиних организација за 2022. годину;
6. Информација о стању заштите и спашавања на територији општине Никшић за 2022. годину, са Предлогом оцјена и закључака;
7. Избор и именовања.

Начин рада и одлучивања је био као и на претходним сједницама Скупштине.

Материјале за предложени дневни ред сједнице Скупштине, осим тачака 5, 6, 7, 10, 11, 22, 23 и 25 разматрао је и прихватио Савјет за развој и заштиту локалне самоуправе.

**I**

Извјештај о раду предсједника Општине и раду органа локалне управе и служби за 2022. годину

Предсједник Скупштине подсјетио је да су надлежна радна тијела Скупштине Одбор за Статут и прописе, Одбор за финансије, привреду и развој, Одбор за планирање и уређење простора и комунално-стамбену дјелатност, Одбор за друштвене дјелатности и Одбор за међуопштинску и међународну сарадњу прихватили Извјештај о раду предсједника и предложили Скупштини да исти усвоји.

Поводом ове тачке дневног реда, уводно излагање имао је предсједник Општине Марко Ковачевић.

У претресу су учествовали: Борис Муратовић, Арсеније Лалатовић, Рајко Перовић и Немања Вуковић.

Борис Муратовић је нагласио да је детаљно анализирао Извјештај и да у истом није дато на значају пројекату који се тиче осветљења града. Сматра да је било неопходно на сједници Скупштине разматрати ово питање и донијети одлуку, с обзиром да је потрошено 9,5 милиона еура, да је задужење на дужи рок и да је цијена једне сијалице доста висока. Такође, када је у питању извршење Капиталног буџета од 41%, исказао је незадовољство пројектима који се понављају већ три године (Широка улица, Улица Живка Николића…), пројектима који се започињу у вријеме лоших временских услова, када није завршена експропијација земљишта и сл. Мишљења је да су се могли прихватити анамандмани које је поднио Клуб одборника ДПС-а, везано за социјалну политику. Похвалио је пројекте који су настављени, а које је претходна власт започела, као што су Подршка женском предузетништву, „ Заједно од знања до посла“ и Програм подстицајних мјера за развој пољопривредне производње у општини Никшић.

Арсеније Лалатовић је похвалио Извјештај истичући да је Извјештај о раду предсједника Општине и раду органа локалне управе, уз Одлуку о Буџету, најзначајнији акт извршне власти и да ће га одборници ДФ-а подржати. Између осталог, истакао је да податак да је у протеклом периоду обављен пријем преко 2 000 странака, као и да је примљено око 4 500 аката показатељ да је локална управа сервис свих грађана и довољна препорука да се овај извјештај усвоји. Похвалио је рад Локалног јавног емитера Радио телевизије Никшић и рад директора, који је од једног затвореног система, уредио медиј који служи на понос граду.

Рајко Перовић је истакао да се Капитални буџет не извршава задовољавајућом динамиком. Проблем је и лош надзор органа локалне управе надлежних за инспекцијске послове и послове комуналне полиције који требају да се активније укључе у посао, како би се стало на пут бесправном подизању тераса у граду. Поставио је питање одборницима Демократа да ли подржавају бесправно узурпирање тротоара застакљивањем угоститељских башти које нарушавају изглед Трга? Што се тиче расвјете, недостају стубна мјеста. Подржао је запошљавање младих у новоотвореним фабрикама, али не подржава што се ниједан капитални пројекат није рализовао. Поставио је питање предсједнику Општине- да ли постоји могућност да се изврши геолошко истраживање воде у Бањанима, Рудиницама и Трепчима?

Немања Вуковић је нагласио, да ће Клуба одборника Демократе-Демос, подржати Извјештај о раду предсједника и истакао да је за претходне двије године урађено много и да је све било транспарентно. Што се тиче депоније, локална самоуправа ради у континуитету на рјешавању проблема управљања отпадом. Сагласан је да је потребно да се свако узурпирање јавних површина, односно непоштовање прописа, а које је било и у претходном периоду, доведе у ред и инсистираће да надлежне институције реагују како би се прописи једнако примијењивали на све.

Процедурално ријеч је затражио и добио Борис Муратовић.

Предсједник Скупштине је дао објашњење поводом обраћања Бориса Муратовића.

Марко Ковачевић се у завршној ријечи захвалио на конструктивним дискусијама и истакао да је што се тиче расвјете инвестиција коштала 9 милиона еура и да је у питању ЕСКО модел који се базира на уштедама. Састоји се од замјене постојећих лед сијалица и остварених гарантованих уштеда. Све док се не остваре гарантоване уштеде Општина нема обавезу плаћања. Кад се добије извјештај, након завршених радова, за сваки мјесец појединачно настаје обавеза плаћања ануитета за тај мјесец, тако да се додатна средства неће издвајати из Буџета, већ ће се обавезе подмиривати из средстава планираних за те намјене. У периоду од 18 година оствариће се већа уштеда од оне која је планирана за око 1,5 до 2 милиона еура. Гаранције на сијалице су 20 година. Истражни радови за воду ће се рјешавати кроз пројекте за каптаже са којима ће Општина аплицирати код Европских фондова. Што се тиче узурпације јавних површина, сагласан је да треба поштовати законску регулативу, али нагласио је да постоји проблем, јер доста породица зависи од тих послова. У наредној години ће Општина покренути нови пројекат- наставак поплочавања Трга који ће бити урађен по угледу на градове који имају сличне тргове. Након завршетка радова ревидираће се сви односи са постојећим власницима локала и тераса и уредити на један нови и бољи начин. За Ватрогасни дом тендер је завршен и изабран извођач радова. Што се тиче депоније Мислов до, убрзо ће се расписати тендер за санацију пожара, а идеја је да се и капацитети Жељезаре искористе да се отпад третира и одлаже на еколошки начин.

**II**

Предлог одлуке о усвајању Локалног програма социјалног становања Општине Никшић за 2023. годину, са Предлогом локалног програма

Предсједник Скупштине подсјетио је да су надлежна радна тијела Скупштине Одбор за Статут и прописе, Одбор за финансије, привреду и развој, Одбор за планирање и уређење простора и комунално-стамбену дјелатност, Одбор за друштвене дјелатности и Савјет за равноправност полова, прихватили Предлог одлуке, са Предлогом локалног програма и предложили Скупштини да исти усвоји.

За извјестиоца поводом ове тачке дневног реда, била је одређена Татјана Бјелетић, руководитељка Одјељења за социјалну и дјечју заштиту у Секретаријату за кутуру, спорт, младе и социјално старање.

Уводно излагање поднијела је Татјана Бјелетић.

У претресу је учествовала Кристина Шћепановић.

Кристина Шћепановић је констатовала да је у Програму приказана позитивна оцијена рада претходне локалне власти у Никшићу, имајући у виду реализоване пројекте рјешавања стамбених потреба у претходном периоду као што су: пројекат изградње стамбених јединица за лица у стању социјалних потреба ромске националности у Насељу под Требјесом, зграда пензионера, изградња стамбених јединица за Синдикат здравства и сл. Издвојила је још један важан пројекат који су ДПС и коалициони партнери успјешно реализовали „Никшић је моја адреса“ који је обезбјеђивао субвенције за стамбене кредите под повољнијим условима за младе брачне парове, особе са инвалидитетом, самохране родитеље и домаћинства са дјецом са посебним потребама и изразила жаљење што пројекат није настављен.

Такође, мишљења је да за претходне 2 године локална самоуправа није много посвећивала пажњу социјалној политици, која је изузетно важно животно питање и нагласила је да би локална самоурава требала да унаприједи овај програм који би служио интересу грађана. Посебно је истакла да треба пружити подршку младима.

Предсједник Општине је коментарисао излагање одборнице Шћепановић да локална самоуправа треба да ради на побољшању социјалне политике. Приоритет садашње власти је отварање нових радних мјеста и нових капацитета којих до сада није било. Сматра да програме које је започела претходна власт треба одложити за неки наредни период, када се за њих створи повољнији амбијент.

Завршну ријеч дала је Татјана Бјелетић и појаснила да су у оквиру Програма наведени сви до сада завршени пројекти које не треба политички везивати за било коју власт, већ је приликом креирања Програма, сходно Националном програму социјалног становања, наметнута обавеза евидентирања свих реализованих пројеката и активности на овом плану. Изразила је наду да ће се усмјерити снага на примјере добре праксе, како би се ријешили проблеми у области социјалног становања.

Скупштина је прихватила предлог предсједника Скупштине да се за трећу и четврту тачку дневног реда поднесе заједничко уводно излагање, води заједничка расправа, а да се усвајање материјала обави појединачно.

**III и IV**

Предлог програма подстицајних мјера за развој пољопривредне производње у општини Никшић за 2023. годину и

Предлог одлуке о измјени Одлуке о критеријумима, начину и поступку расподјеле средстава за субвенционирање премија осигурања у сточарској производњи у општини Никшић

Предсједник Скупштине подсјетио је да су надлежна радна тијела Скупштине Одбор за Статут и прописе, Одбор за финансије, привреду и развој и Одбор за планирање и уређење простора и комунално-стамбену дјелатност прихватили Предлог програма и Предлог одлуке и предложили Скупштини да исте усвоји.

За извјестиоца поводом ових тачака дневног реда, био је одређен Зоран Шошкић, секретар Секретаријата за финансије, развој и предузетништво.

Уводно излагање поднио је Зоран Шошкић.

У претресу су учествовали: Марко Бурић и Арсеније Лалатовић.

Марко Бурић је истакао да је неопходно да се у наредном периоду планирају већа средства у циљу подстицања пољопривредних произвођача. Истакао је да је у разговору са пољопривредницима, везано за повртарску производњу, констатовао да ове подстицајне мјере нијесу намјенски распоређене, с обзиром да су за 5 повртарских врста издвојена средства и то за оне које су јефтиније и нијесу дефицитарне, а не постоји подршка за пољопривредне произвођаче у Никшићу који саде кромпир и житарице. Између осталог, истакао је да би било значајно да локална самоуправа организује манифестације (локалне пијачне дане), како би пољопривредни произвођачи пласирали своје производе.

Арсеније Лалатовић се сложио са одборником Марком Бурићем да је потребно у Буџету Општине за наредну годину планирати још већа средства за подстицање пољопривредних произвођача. Истакао је да треба улагати у пољопривреду, с обзиром да општина има потенцијала за унапређење пољопривредне производње као што су Сливље, Жупа и сл. Имајући у виду, да је у југоисточниом ободу никшићког поља земља изузетно плодна отвара се могућност да се дио воде из сливског канала, односно ријеке Зете преусмјери намјенски за наводњавање и да се опет вишкови воде врате у канал, како би се створила могућност да се произведе већа количина пољопривредних производа. Потребно је упутити иницијативу предсједнику Општине и Електропривреди да се ријеши ово питање.

Завршну ријеч је дао Зоран Шошкић је истакао да подстицајне мјере за равој пољопривредне производње нијесу довољне, али и да ће у наредном пероду бити веће. Ове мјере је предложила стручна служба – Одјељење за пољопривреду. Разлог, због чега се за узгој одређених култура дају субвенције је тај што су цијене за те културе високе.

**V**

Предлог одлуке о зарадама и другим примањима општинских службеника и намјештеника у Општини Никшић

Предсједник Скупштине подсјетио је да су надлежна радна тијела Скупштине Одбор за Статут и прописе и Одбор за финансије, привреду и развој прихватиили Предлог одлуке и предложили Скупштини да исти усвоји.

За извјестиоца поводом ове тачке дневног реда, био је одређен Зоран Шошкић, секретар Секретаријата за финансије, развој и предузетништво.

Уводно излагање поднио је Зоран Шошкић.

Претреса није било.

**VI**

Предлог одлуке о допуни Статута Општине Никшић

Предсједник Скупштине подсјетио је да је надлежно радно тијело Скупштине Одбор за Статут и прописе прихватио Предлог одлуке и предложио Скупштини да исти усвоји.

За извјестиоца поводом ове тачке дневног реда, био је одређен Радосав Урошевић, предсједник Комисије за израду Нацрта Статута Општине Никшић.

Уводно излагање поднио је Радосав Урошевић.

У дискусији су учествовали: **Јелена Марковић,** Марко Ковачевић, Никола Зиројевић, Татјана Кнежевић Перишић, Марко Бурић и Немања Вуковић.

**Јелена Марковић** је подсјетила да је, у току јавне расправе, доставила примједбе на Нацрт Статута које нијесу уважене од стране Комисије, а које је допунила и поново доставила Скупштини. Затражила је да се одборници појединачно изјасне о истим. Истакла је да члан 9а Статута треба брисати, јер се ради о злупотреби из сљедећих разлога: супротан је Уставу Црне Горе и њиме се крше секуларни карактер државе, људска права, забрана дискриминације, одвојеност вјерских заједница од државе, намеће слављење одређене славе чиме се дискриминишу грађани Никшића који нису православне вјероисповијести. Није против поштовања Светог Василија Острошког, али је против злоупотребе његовог имена, кршења Устава, кршења људских права и разарања јединства града. Закључила је да наш град већ има свој Дан Општине, па Никшић треба да слави у још већој мјери управо тај Дан ослобођења од фашизма, окупатора и домаћих помагача. Најавила је подношење уставне жалбе.

Марко Ковачевић сматра да се овом иницијативом формализовало оно што већ постоји. Дан Светог Василија Острошког је један велики дан за нашу Општину и мишљења је да око ових ствари не би требало да буде спорења. Значи, формализује се нешто што заиста јесте идентитет Никшића. Нема веће демократије него када сви људи поштују овај Дан и када се одржавају свенародне црквене литије које су једна од највеличанственијих манифестација.

Право на реплику, након излагања предсједника Општине, користила је Јелена Марковић и затражила да се о допуни Статута изјасни Омбудсман. Нагласила је да није донешена посебна Одлука и да се не зна на који начин ће се слава обиљежити.

Никола Зиројевић је подсјетио да су гласањем на децембарској сједници показали да СД није против да се Дан Светог Василија обиљежава, али да се морају узети у обзир нове чињенице које су услиједиле након тога. Навео је да је Центар за демократску транзицију, казао да би се доношењем овакве Oдлуке православне заједнице нашле у привилегованом положају у односу на друге вјерске заједнице, чиме би се повриједио принцип једнакости грађана и њихово право на слободу вјероисповјести. Информисао је Скупштину да је поднио иницијативу за оцјену уставности и законитости Нацрта одлуке и предложио да се о Предлогу одлуке Скупштина не изјашњава, до добијања мишљења Уставног суда ЦГ.

Марко Ковачевић је, кроз коментар, истакао да ЦДТ није сагледао право стање у Никшићу и да ће Уставни суд потврдити Одлуку Скупштине да Општина добије дан који ће бити њена слава. Локална самоуправа има обавезу према грађанима, да констатује оно што суштински већ постоји у нашем граду, с обзиром да се литије одржавају у граду од 1996. године и да се све универзалне вриједности православља огледају у личности Св. Василија Острошког.

Право на реплику користио је Никола Зиројевић и нагласио да је за њега највећа светиња Устав Црне Горе и да Социјалдемократска партија неће гласати за ову одлуку.

Татјана Кнежевић Перишић је истакла да је из два разлога гласала „за“ доношење Нацрта одлуке о допуни Статута. Наиме, радило о нацрту и да ће текст бити на јавној расправи, након чега је требало да добије другачији назив, сврху, облик, односно да Свети Василије Острошки постане заштитник града, чиме би се задовољила уставна могућност, у овој секуларној држави, као што је и у многим градовима широм свијета. То актуелна власт није прихватила и инсистира на слави града кршећи уставни принцип грађанске, мултикултуралне, мултиетничке државе у којој су вјерске заједнице одвојене од државе. Како је у образложењу наведено да се Светитељ дубоко поштује широм православног свијета, али и од стране припадника других народа и вјерских погледа на свијет, поставља се питање да ли ће муслимани и бошњаци доћи да прославе славу Светог Василија Острошког, на које, како је казала, има одговор. Уз дубоко поштовање свих према Светом Василију Острошком, али у секуларној држави може бити само заштитник града. Због свега наведеног, гласаће „против“ Предлога одлуке.

Марко Ковачевић је коментарисао дискусију Татјане Кнежевић Перишић.

Татјана Кнежевић Перишић је реплицирала предсједнику Општине на његову изјаву да се узвисила. Истакла је да је јасно образложила зашто је гласала за Нацрт одлуке и како је реаговала према људима неких њених политичких увјерења којима је покушала безуспјешно да објасни. Вјерује у Светог Василија Острошког, Светог Петра Цетињског , али начин на који она то ради се очигледно разликује од начина на који то ради актуелна власт.

Марко Бурић је нагласио да у лику и дјелу Светог Василија Острошког не постоји ама баш ништа што може некога да вријеђа или да раздваја, већ може само да спаја. Међутим, на који начин ћемо тумачити и на који ћемо начин славити тај дан може да утиче на то да може да нас доведе да раздвајања. Ова тема не би требало и не би смјело да нас раздваја, Свети Василије јесте заштитник Никшића, без обзира на вјерско осјећање или национално опредјељење. Чини се да се можда мало и пожурило. Требало је да се истовремено на данашњој сједници разматра и Oдлукa о начину прославе 12. маја и на тај начин представи се грађанима Никшића. Тиме би послали поруку љубави, заједништва, мира и слоге.

Он је посјетио да је Клуб одборника „Европски тим за Никшић“ раније дао сугестију да се у поглављу 4.1. измјена Статута ријеч „Слава“ замијени са „Дан заштитника“, што би, како сматра одагнало недоумице и евентуална спорења.

Предсједник Скупштине је, на почетку дискусије указао, на једну процедуралну ствар. Појаснио је да се о накнадно достављеним примједбама, након спроведене јавне расправе o нацрту акта, одборници не могу појединачно изјашњавати, јер ту обавезу не прописују ни Пословник о раду Скупштине ни Статут. Одборници се изјашњавају само о тачкама утврђеног дневног реда.

Подсјетио је да је Иницијативу за институционализацију 12. маја-Дана Светог Василија Острошког поднио Клуб одборника Демократе -Не дамо Никшић- Демос, након чега је предсједник Општине покренуо поступак за измјене Статута, на сједници Скупштине општине, у децембру прошле године. Сматра да је ово иницијатива која обједињује. Мисли да је локална власт у последње двије године дјелима показала да чува и баштини мултикултурализам и мултиконфенционалност. Не нарушава се концепт грађанске државе, нарочитo, ова иницијатива не може то да уради нити је замјена за Дан ослобођења Никшића, који је тековина антифашизма и обиљежава се као Празник града.

Завршну ријеч је дао Радосав Урошевић и појаснио да је Пословником о раду Скупштине прописан начин и поступак измјена и допуна Статута и да је на петходној сједници Скупштина утврдила Нацрт одлуке Статута Општине Никшић. Након тога, спроведена је јавна расправа. Примједбе и сугестије са јавне расправе су саставни дио материјала Предлога одлуке. У Извјештају са јавне расправе је образложено због чега нијесу прихваћене одређене сугестије. Предлог одлуке је у истој форми као и Нацрт. Уколико буде усвојена Одлука, објавиће се у „Службеном листу“ и осмог дана од дана објављивања биће у правном промету и тек тада се може оцјењивати њена уставност и законитост.

**VII**

Предлог одлуке о измјени Одлуке о накнадама одборницима у Скупштини општине Никшић

Предсједник Скупштине подсјетио је да су надлежна радна тијела Скупштине Одбор за Статут и прописе и Одбор за финансије, привреду и развој прихватили Предлог одлуке и предложили Скупштини да исти усвоји.

За извјестиоца поводом ове тачке дневног реда, била је одређена Ивана Шљукић, секретарка Скупштине општине.

Уводног излагања и претреса није било.

**VIII**

Предлог одлуке о измјенама Одлуке о називима насеља, улица и тргова на територији општине Никшић

Предсједник Скупштине подсјетио је да су надлежна радна тијела Скупштине Одбор за Статут и прописе, Одбор за планирање и уређење простора и комунално-стамбену дјелатност и Савјет за давање предлога назива насеља, улица и тргова прихватили Предлог одлуке и предложили Скупштини да исти усвоји.

За извјестиоца поводом ове тачке дневног реда, био је одређен Видак Кртолица, секретар Секретаријата за комуналне послове и саобраћај.

Уводно излагање поднио је Видак Кртолица.

Претреса није било.

Предсједник Скупштине је, сагласно Пословнику о раду Скупштине, у 13,00 сати одредио паузу у трајању од двадесет минута.

Скупштина је наставила са радом у 13.30 сати.

Скупштина је прихватила предлог предсједника Скупштине да се за девету и десету тачку дневног реда поднесе заједничко уводно излагање, води заједничка расправа, а да се усвајање материјала обави појединачно.

**IX и X**

Предлог одлуке о измјени Одлуке о давању на управљање и коришћење објеката домова мјесних заједница мјесним заједницама на подручју општине Никшић и

Предлог одлуке о давању сагласности „Греен гвозд“-у д.о.о. Подгорица за заснивање стварне службености на катастарским парцелама у располагању општине Никшић

Предсједник Скупштине подсјетио је да су надлежна радна тијела Скупштине Одбор за Статут и прописе, Одбор за финансије, привреду и развој и Одбор за планирање и уређење простора и комунално-стамбену дјелатност прихватили предлоге одлука и предложили Скупштини да исте усвоји.

За извјестиоца поводом ових тачака дневног реда, био је одређен Радосав Урошевић, директор Дирекције за имовину.

Уводно излагање поднио је Радосав Урошевић.

Претреса није било.

Скупштина је прихватила захтјев извјестиоца материјала да се 11 тачка дневног реда - Предлог рјешења о давању сагласности на Статут Туристичке организације општине Никшић разматра са 15 тачком дневног реда - Извјештајем о раду и финансијски извјештај Туристичке организације општине Никшић за 2022. годину, са Предлогом оцјене и закључака

**XII**

Извјештај о раду Друштва са ограниченом одговорношћу „Аутобуска станица“ Никшић за 2022. годину, са Предлогом оцјена и закључака

Предсједник Скупштине подсјетио је да су надлежна радна тијела Скупштине Одбор за финансије, привреду и развој и Одбор за планирање и уређење простора и комунално-стамбену дјелатност прихватили Извјештај о раду, са Предлогом оцјена и закључака и предложили Скупштини да исти усвоји.

За извјестиоца поводом ове тачке дневног реда, био је одређен Ратко Кривокапић, вршилац дужности извршног директора Друштва са ограниченом одговорношћу „Аутобуска станица“ Никшић.

Уводно излагање поднио је Ратко Кривокапић.

У претресу је учествовао Борис Муратовић и похвалио рад досадашњег директора Друштва, честитао му одлазак у пензију и сматра да млади могу доста да науче од искуснијих кадрова. Истакао је да ће Клуб одборника ДПС-а подржати Извјештај о раду Друштва са ограниченом одговорношћу „Аутобуска станица“

Немања Вуковић се, у име локалне самоуправе, захвалио директору Аутобуске на доприносу, изванредним резултатима и сарадњи, односу према Скупштини, одборницима и пожелио да дуго ужива у пензији.

**XIII**

Извјештај о раду Друштва са ограниченом одговорношћу "Паркинг сервис Никшић" за 2022. годину, са Предлогом оцјена и закључака

Предсједник Скупштине подсјетио је да су надлежна радна тијела Скупштине Одбор за финансије, привреду и развој и Одбор за планирање и уређење простора и комунално-стамбену дјелатност прихватили Извјештај о раду, са Предлогом оцјена и закључака и предложили Скупштини да исти усвоји.

За извјестиоца поводом ове тачке дневног реда, била је одређена Сања Антовић, извршна директорица Друштва са ограниченом одговорношћу "Паркинг сервис Никшић".

Уводно излагање поднијела је Сања Антовић.

У претресу су учествовали: Рајко Перовић, Немања Вуковић, Борис Муратовић, Марко Ковачевић и Никола Зиројевић.

Рајко Перовић је цитирао и анализирао закључке предсједника Општине на Извјештај о раду Паркинга за 2022. годину. Навео је да су од 2 ограђена паркинга која су са наплатним рампама (140 паркинг мјеста) остварени приходи у износу од 67.252 еура, односно 27% од укупног прихода овог Друштва, а да осталих паркинг мјеста има 900, да се од СМС порука приходовало само 32.250 еура или 13% . Поставља се питање да ли треба да се забринемо зашто су приходи од трансфера из Буџета Општине Никшић у износу од 86.800 еура, зашто се не побољша евиденција, зашто се не приступи већој економичности и ефикасности како би се смањио износ опредијељених средстава из Буџета. Паркинг сервис треба да буде профитабилно предузеће, да уплаћује средства у Буџет, a не да добија донације из Буџета.

Немања Вуковић је дао кратак осврт на дискусију одборника Рајка Перовића и истакао да је у претходном периоду затечени дуг био 250 000 еура, а сада дуга нема и да су остварени приходи у износу од 246.609€.

Борис Муратовић сматра да треба да разматрамо Извјештај за 2022.годину и да иако постоје реалне критике или основане сугестије одборника, треба да их уважимо и да сагледамо могућности да се Друштво још више унапреди, а не да се враћамо анализама из претходног периода.

Право на реплику користили су: Немања Вуковић и Борис Муратовић.

Марко Ковачевић је дао коментар на излагање одборника Рајка Перовића.

Никола Зиројевић је дао кратак осврт на Извјештај и истакао је да је Извјештај коректан. Предложио је да Општина, као што су већ урадиле неке општине у Црној Гори набави возило опремљено камерама, како би се побољшала наплата.

Немања Вуковић је подсјетио да су Буџетом општине опредијељена средства за набавку возила “Oко соколово”, а такође је расписан тендер за набавку специјалног моторног возила “Паук”.

Рајко Перовић је дао коментар и изразио наду да ће се набавити возило и нагласио да га нијесу интересовали затечени, заостали дугови, већ Закључци предсједника Општине на Извјештај који је на дневном реду данашње сједнице Скупштине.

Сања Антовић, у завршном обраћању, се захвалила на конструктивним критикама и појаснила да Општина издваја одређена средства како би Паркинг сервис, пословао успјешно, као и у већини општина у Црној Гори. Сматра, да су приходи од посебних паркиралишта ( паркиралишта са рампама) најбољи извор прихода и да их је у наредном периоду потребно отворити још и за то је потребна подршка оснивача. Потребно је унапредити ИТ систем и евиденције у циљу економичности, ефикасности, имајући у виду модернија рјешења контроле наплате паркинг мјеста. Подсјетила је да је у Програму рада Паркинг сервиса планирано да се обезбиједе средства за возило тзв.” Oко соколово”. Напоменула је да је цијена за паркинг мјесто најефтинија у Црној Гори. Кад је у питању наплата дневних карата постоји проблем, јер од јануара т.г. четири пута има више неплаћених налога од плаћених. Паркинг сервис је приступио Удружењу паркиралишта Црне Горе, како би на државном нивоу утицали на рјешавање проблема који имају, кроз измјену Закона о безбједности саобраћаја.

Процедурално ријеч је добио Рајко Перовић.

Немања Вуковић је дао коментар на обраћање одборника Перовића.

**XIV**

Извјештај о раду Јавног предузећа Спортски центар Никшић за 2022. годину, са Предлогом оцјена и закључака

Предсједник Скупштине подсјетио је да су надлежна радна тијела Скупштине Одбор за финансије, привреду и развој и Одбор за друштвене дјелатности прихватили Извјештај о раду, са Предлогом оцјена и закључака и предложили Скупштини да исти усвоји.

За извјестиоца поводом ове тачке дневног реда, био је одређен Бошко Драшковић, директор Јавног предузећа Спортски центар Никшић.

Уводно излагање поднио је Бошко Драшковић.

У претресу су учествовали: Борис Муратовић, Арсеније Лалатовић и Татјана Кнежевић Перишић.

Бориса Муратовића је поставио питање- да ли је безбједно пливати у базену са новом врстом кварцног пијеска и старим филтерима који су остали и да ли је базен адекватно очишћен? С обзиром да је Спортски центар скупа инвестиција, мишљења je да га је тешко одржавати и се да морамо озбиљно залагати за рјешавање овог проблема.

Арсеније Лалатовић је похвалио проактивни приступ директора који ради на најсавјеснији и најљудскији начин. Нагласио је да је Спортски центар гломазан систем, скуп за одржавање, систем који захтијева стална улагања, али је и систем по којем је наш град препознатљив. Спортски центар тражи много, али много и даје. У извјештајном периоду доста је урађено на одржавању и обавеза је свих нас да дамо подршку, да живи у пуном капацитету. Мишљења је да се за ресторан мора тражити начин да се валоризује на прави и бољи начин. Апеловао је на локалну управу и Министарство капиталних инвестиција да пруже помоћ Спортском центру, како би радио у пуном капацитету.

Татјана Кнежевић Перишић је примијетила да се руководство Спортског центра труди да поврати стари сјај Спортског центра, који је неопходан граду Никшићу, па и шире. Истакла је да ће подржати овај Извјештај зато што осјећа једну искрену жељу да се ствари промијене, да се улаже велики труд, а прије свега што затечени запослени радници у ресторану нијесу остали без посла.

Завршну ријеч је дао Бошко Драшковић у којој је истакао да је у Спортском центру одрађено оно што је било најнеопходније. С обзиром на техничке проблеме које су имали са базеном и на велики притисак грађана да се отвори, а како је сигурност грађана на првом мјесту, базен је очишћен и безбједан и очекује да ће функционисати све док се не испланирају и обезбиједе средства, како би био функционалан на дужи временски период.

**XI и XV**

Предлог рјешења о давању сагласности на Статут Туристичке организације општине Никшић и

Извјештај о раду и финансијски извјештај Туристичке организације општине Никшић за 2022. годину, са Предлогом оцјене и закључака

Предсједник Скупштине подсјетио је да су надлежна радна тијела Скупштине Одбор за Статут и прописе и Одбор за финансије, привреду и развој прихватили Предлог рјешења и Извјештај о раду, са Предлогом оцјене и закључака и предложили Скупштини да исте усвоји.

За извјестиоца поводом ових тачака дневног реда, бои је одређен Митар Бараћ, директор Туристичке организације општине Никшић.

Уводно излагање поднио је Митар Бараћ.

У претресу су учествовали: Соња Милатовић, Никола Зиројевић и Борис Муратовић.

Соња Милатовић је исказала задовољство што манифестације: „Никшић, гдје љубав почиње“, „Жени с љубављу“, „Новогодишња чаролија у излогу“ и даље постоје, с обзиром да њихова реализација никада није прошла незапажено и што је Туристичка организација показала заинтересованост за сарадњу са школама, па су организовани излети гдје су се ученици додатно упознали са туристичким потенцијалима наше Oпштине. Оно што недостаје овом извјештају је што Туристичка организација није реализовала, нити креирала нову манифестацију која би била конкретан производ исте, све у жељи да се наш град што боље позиционира на туристичкој мапи у региону и шире. Нагласила је да су расходи повећани због броја запослених, а то ће утицати и на смањен број манифестација. Када су у питању душтвене мреже поставила је питање- да ли се може прецизно добити податак колико је пратилаца на Инстаграму за 2022. годину? Такође, недостатак у Извјештају је што садржи више описа, док је финансијска анализа незадовољавајућа и нетранспарентна.

Никола Зиројевић је дао кратак осврт на Извјештај и изразио задовољство што је евидентно повећан број ноћења туриста у Никшићу и пожелио је да се тај тренд настави. Никшић има много потенцијала да понуди туристима и у том смислу изразио је наду да ће се радити на додатној промоцији Oпштине и да ће сљедећи извјештај бити много садржајнији од овога. Предложио је да се уколико постоје могућности отвори сувенирница. Замјерио је што Дани Светог Василија Острошког почињу са извођењем групе Београдски синдикат, групе чијe су пјесмe непримјеренe за једну овакву манифестацију.

Митар Бараћ је у завршној ријечи истакао да je наступ ове групе само један од садржаја, а да ће се у оквиру тих дана организовати књижевне вечери, изложбе слика и сл. Што се тиче сувенирнице, сагласан је са том сугестијом и појаснио да ће Туристичка организација кроз ИПА пројекте, односно кроз прекограничну сарадњу, гдје је партнер Општини Нови Пазар, у центру града поставити објекте за инфо пулт и сувенирницу. Туристичка организација је била носилац посла и организовала преко 50 манифестација, а када је у питању подршка организаторима од стране ТО, нико није одбијен. Што се тиче финансијског дијела Туристичка се налази у стабилној ситуацији. Постоје средства која су пренешена из претходне године, а такође и преко ИПА пројекта реализоваће се велики број манифестација. Када су у питању друштвене мреже радило се на томе да садржај буде разнолик и отворен за свакога са конструктивним идејама.

Коментар је дао Борис Муратовић.

Процедурално је ријеч затражио Никола Зиројевић и нагласио да је основ парламентаризма да одборник има право на задњу ријеч, а не онај који је у извшној власти. Затражио је да се заштити Пословник о раду Скупштине, односно да када извјестилац одговара на коментар одборника треба дозволити и одборнику да одговори на тај коментар. Замолио је да се ово кршење Пословника санкционише.

Предсједник Скупштине је одговорио одборнику Николи Зиројевићу и појаснио да, сходно договору клубова одборника на Колегијуму, скоро двије године, због оптимизације времена, у завршној ријечи, извјестилац одговора на сва питања одборника.

**XVI**

Извјештај о раду и финансијском пословању Јавне установе Никшићко позориште за 2022. годину, са Предлогом оцјена и закључака

Предсједник Скупштине подсјетио је да су надлежна радна тијела Скупштине Одбор за финансије, привреду и развој и Одбор за друштвене дјелатности прихватили Извјештај о раду, са Предлогом оцјена и закључакаи предложили Скупштини да исти усвоји.

За извјестиоца поводом ове тачке дневног реда, био је одређен Радинко Крулановић, директор Јавне установе Никшићко позориште.

Уводно излагање поднио је Радинко Крулановић.

У претресу су учествовале: Татјана Кнежевић Перишић и Јелена Марковић.

Татјана Кнежевић Перишић се осврнула на претходни период када је разматрана ова тачка. Као одборница увијек се јављала за ријеч, постављала одборничка питања, посебно везано за отварање Балетске школе, која је могло би се рећи, истјерана из простора који је имала. Поставила је питање- зашто није расписан тендер за ту салу, која се због њене специфичности, може користити само за Балетску школу. Такође, коментарисала је финансијска средства која су опредјељивана за гостујуће умјетнике. Питала је зашто се не искористе запослени радници, зашто немамо више премијера када имамо запослене глумце, зашто је одбијена промоција Јована Чубриловића и зашто се форсирају гостујућа позоришта? Критиковала је чињеницу да се у позоришту одржавају промоције, књижевне и вјерске вечери, када то није у домену послова Позоришта. Нагласила је да КУД АКОРД годишње одржи 3-4 представе, а да Позориште одржи 2 премијере.

Јелена Марковић је сагласна са дискусијом Татјане Кнежевић Перишић и подсјетила присутне одборнике да није био дозвољен приступ и улазак у Никшићко позориште одборници Татјани Кнежевић Перишић и њој од стране Позоришта, локалне самоуправе и Центра безбједности.

Радинко Крулановић је у завршној ријечи одговорио на питања и дискусије учесника у претресу и појаснио да Балетска школа није имала валидан уговор за простор који је користила. У складу са законском регулативом нико не може користити простор док Оснивач не распише тендер. Што се тиче одржавања премијера, истакао је да једна представа кошта око 30. 000 еура, а средства која су опредијељена за програмске активности су 35.000 еура. Паралеле упоређивања аматерског друштва и професионалне установе су неупоредиве. Сала у Никшићком позоришту је мултимедијална сала, забране одржавања књижевних вечери није било, осим у случајевима када су се у сали одржавали политички скупови и сл. који су били благовремено заказани. Што се тиче забране уласка одборница у Никшићко позориште, поставио је питање -да ли је неко из Никшићког позоришта или из локалне самоуправе забраниo улазак одборницама? Нагласио је да је једини критеријум за улазак у Позориште, уредно купљена карта.

Коментар на завршно излагање дала је Татјана Кнежевић Перишић и нагласила да није упоређивала аматерско друшво са Никшићким позориштем, већ ако може аматерско друштво да одржи толико представа, сматра да Позориште може више. Не треба говорити да 6 година од усељења Никшићког позоришта није било доста резултата и доста реализованих програмских активности.

**XVII**

Извјештај о раду и финансијском пословању Јавне установе „Захумље“ Никшић за 2022. годину, са Предлогом оцјена и закључака

Предсједник Скупштине подсјетио је да су надлежна радна тијела Скупштине Одбор за финансије, привреду и развој и Одбор за друштвене дјелатности прихватили Извјештај о раду, са Предлогом оцјена и закључака и предложили Скупштини да исти усвоји.

За извјестиоца поводом ове тачке дневног реда, био је одређен Миодраг Чизмовић, директор Јавне установе „Захумље“ Никшић.

Уводно излагање поднио је Миодраг Чизмовић.

Претреса није било.

**XVIII**

Извјештај о раду и финансијском пословању Јавне установе Музеји и галерије Никшић за 2022. годину, са Предлогом оцјена и закључака

Предсједник Скупштине подсјетио је да су надлежна радна тијела Скупштине Одбор за финансије, привреду и развој и Одбор за друштвене дјелатности прихватили Извјештај о раду, са Предлогом оцјена и закључака и предложили Скупштини да исти усвоји.

За извјестиоца поводом ове тачке дневног реда, била је одређена Весна Тодоровић, директорица Јавне установе Музеји и галерије.

Уводно излагање поднијела је Весна Тодоровић.

Претреса није било.

**XIX**

Извјештај о раду и финансијском пословању Јавне установе Народна библиотека „Његош“ Никшић за 2022. годину, са Предлогом оцјена и закључака

Предсједник Скупштине подсјетио је да су надлежна радна тијела Скупштине Одбор за финансије, привреду и развој и Одбор за друштвене дјелатности прихватили Извјештај о раду, са Предлогом оцјена и закључака и предложили Скупштини да исти усвоји.

За извјестиоца поводом ове тачке дневног реда, била је одређена Бојана Обрадовић, директорица Јавне установе Народна библиотека „Његош“ Никшић.

Уводно излагање поднијела је Бојана Обрадовић.

У претресу је учествовала Слободанка Рогановић и нагласила да је Клуб одборника ДПС-а констатовао да је у Извјештају приказан рад по одјељењима и да је посебна пажња усмјерена најмлађим читаоцима, његовању лијепе ријечи и књиге као медија. Изразила је задовољство што је у Извјештају наведено да је Библиотека имала добру заоставштину књига, као и просторне капацитете за дјечју читаоницу, кадар и пројекте. Имајући у виду да је Библиотека у потпуности реализовала програмске активности, информисала је Скупштину да ће Клуб одборника ДПС-а подржати овај Извјештај.

**XX**

Извјештај о раду и финансијском пословању Јавне установе Дневни центар за дјецу са сметњама у развоју и особе са инвалидитетом Никшић за 2022. годину, са Предлогом оцјена и закључака

Предсједник Скупштине подсјетио је да су надлежна радна тијела Скупштине Одбор за финансије, привреду и развој и Одбор за друштвене дјелатности прихватили Извјештај о раду, са Предлогом оцјена и закључака и предложили Скупштини да исти усвоји.

За извјестиоца поводом ове тачке дневног реда, био је одређен Радован Драгнић, директор Јавне установе Дневни центар за дјецу са сметњама у развоју и особе са инвалидитетом Никшић.

Уводно излагање поднио је Радован Драгнић.

У претресу су учествовали: Зоран Вукићевић и Арсеније Лалатовић.

Зоран Вукићевић је предложио одборницима да посјете установе социјалног типа, Дневни центар за дјецу са сметњама у развоју и особе са инвалидитетом, Дом за стара лица, Дневни центар за одрасле и сл. Такође, упутио је позив присутнима да гласају за Василија Шућура за избор за мистера особa са инвалидитетом.

Арсеније Лалатовић је обећао да ће Дневни центар имати увијек пуну подршку свих.

**XXI**

Извјештај о реализованим бизнис плановима у 2022. години

Потпредсједник Скупштине подсјетио је да су надлежна радна тијела Скупштине Одбор за финансије, привреду и развој, Одбор за друштвене дјелатности и Савјет за равноправност полова који су прихватили Извјештај и предложили Скупштини да исти усвоји.

За извјестиоца поводом ове тачке дневног реда, била је одређена Биљана Вучуровић, предсједница Комисије за расподјелу средстава за подршку женском предузетништву.

Уводно излагање поднијела је Биљана Вучуровић.

Претреса није било.

**XXII**

Извјештај о раду Савјета за развој и заштиту локалне самоуправе за 2022. годину

Потпредсједник Скупштине подсјетио је да су надлежна радна тијела Скупштине Одбор за Статут и прописе и Одбор за друштвене дјелатности прихватили Извјештај о раду и предложили Скупштини да исти усвоји.

За извјестиоца поводом ове тачке дневног реда, био је одређен Божина Мрдовић, предсједник Савјета за развој и заштиту локалне самоуправе.

Уводно излагање поднио је Божина Мрдовић.

Претреса није било.

**XXIII**

Извјештај о раду Савјета за сарадњу локалне самоуправе и невладиних организација за 2022. годину

Предсједник Скупштине подсјетио је да је надлежно радно тијело Скупштине Одбор за друштвене дјелатности прихватио Извјештај о раду и предложио Скупштини да исти усвоји.

Будући да је предсједник Скупштине истовремено предсједник Савјета за сарадњу локалне самоуправе и невладиних организација, кратко је упознао Скупштину са радом Савјета у извјештајном периоду.

Претреса није било.

**XXIV**

Информација о стању заштите и спашавања на територији општине Никшић за 2022. годину, са Предлогом оцјена и закључака

Предсједник Скупштине подсјетио је да су надлежна радна тијела Скупштине Одбор за финансије, привреду и развој и Одбор за планирање и уређење простора и комунално-стамбену дјелатност прихватили Информацију, са Предлогом оцјена и закључака и предложили Скупштини да исту усвоји.

За извјестиоца поводом ове тачке дневног реда, био је одређен Славко Тадић, командир Службе заштите и спашавања.

Уводно излагање поднио је Славко Тадић.

Претреса није било.

**XXV**

Избор и именовања

У оквиру ове тачке дневног реда било је предвиђено разрјешење и именовање члана Савјета Јавне установе Музеји и галерије Никшић

Одбор за избор и именовања доставио је Извјештај.

За извјестиоца Одбора био је одређен Рајко Албијанић, предсједник Одбора.

Претреса није било.

Предсједник Скупштине је у 16.40 сати одредио паузу у трајању од 10 минута.

Скупштина је наставила са радом у 17.00 сати.

Прешло се на појединачно гласање о свим тачкама дневног реда.

Скупштина је са 21 гласом „за“, 14 гласова „против“ и без „уздржаних“ гласова, донијела

З А К Љ У Ч А К

Усваја се Извјештај о раду предсједника Општине и раду органа

локалне управе и служби за 2022. годину

Скупштина је са 35 гласова „за“, без гласова „против“ и без „уздржаних“ гласова, донијела

О Д Л У К У

о усвајању Локалног програма социјалног становања Општине

Никшић за 2023. годину

Скупштина је са 21 гласом „за“, без гласова „против“ и 14 „уздржаних“ гласова, донијела

П Р О Г Р А М

подстицајних мјера за развој пољопривредне производње у општини

Никшић за 2023. годину

Скупштина је са 35 гласова „за“, без гласова „против“ и без „уздржаних“ гласова, донијела

О Д Л У К У

о измјени Одлуке о критеријумима, начину и поступку расподјеле средстава за субвенционирање премија осигурања у сточарској производњи у Општини Никшић

Скупштина је са 35 гласова „за“, без гласова „против“ и без „уздржаних“ гласова, донијела

О Д Л У К У

о зарадама и другим примањима општинских службеника и намјештеника у Општини Никшић

Предсједник Скупштине је подсјетио да, сагласно члану 132 Пословника о раду Скупштине општине Никшић, Одлуку о допуни Статута, Скупштина доноси већином гласова укупног броја одборника.

Скупштина је са 21 гласом „за“, 14 гласова „против“ и без „уздржаних“ гласова, донијела

О Д Л У К У

о допуни Статута Општине Никшић

Скупштина је са 21 гласом „за“, без гласова „против“ и 14 „уздржаних“ гласова, донијела

О Д Л У К У

о накнадама одборницима у Скупштини општине Никшић

Скупштина је са 35 гласова „за“, без гласова „против“ и без „уздржаних“ гласова, донијела

О Д Л У К У

о измјенама Одлуке о називима насеља, улица и тргова на

територији општине Никшић

Скупштина је са 35 гласова „за“, без гласова „против“ и без „уздржаних“ гласова, донијела

О Д Л У К У

измјени Одлуке о давању на управљање и коришћење објеката домова мјесних заједница мјесним заједницама на подручју општине Никшић

Скупштина је са 35 гласова „за“, без гласова „против“ и без „уздржаних“ гласова, донијела

О Д Л У К У

о давању сагласности „Греен гвозд“-у д.о.о. Подгорица за заснивање стварне службености на катастарским парцелама у располагању општине Никшић

Скупштина је са 34 гласа „за“, без гласова „против“ и 1 „уздржаним“ гласом, донијела

Р Ј Е Ш Е Њ Е

о давању сагласности на Статут Туристичке организације општине Никшић

Скупштина је са 35 гласова „за“, без гласова „против“ и без „уздржаних“ гласова, дала сљедеће

О Ц Ј Е Н Е

1. Извјештај о раду ДОО „Аутобуска станица” Никшић за 2022. годину садржи основне податке о дјелатности и организацији предузећа, финансијске и физичке показатеље остварених резултата са упоредним подацима из 2020. и 2021. године и представља реалан приказ његовог пословања за претходну годину.

2. Током 2022. године Друштво је остварило сљедећи пословни резултат: укупан приход 273.829,82 €, укупан расход од 273.723,70 € и завршило пословну 2022. годину са добити у износу од 106,12 €.

У односу на Програм рада за 2022. годину, приход из пословних активности од 229.696,14 € остварен токим 2022. године, је већи од планираног (181.479,56 €) за 48.2169,58 € или 20,99 %. У истом периоду укупан расход је 273.723,70 € и већи је од планираног (249.391,82 €) за 24.331,88 € Или 8,89 %.

Повећање броја аутобуских линија пратило је и повећање броја корисника услуга Друштва, што је утицало на повећање и свих ставки на приходној страни од основне дјелатности. Остварени приход у 2022. години из пословних активности од 229.696,14 € (без помоћи Оснивача) већи је у односу на 2021. годину за 34,77%, док је у структури прихода, приход од основне дјелатности већи чак за 60.551,81 €, а од допунске дјелатности нешто мањи и то за 1.289,21 € у односу на 2021. годину.

Допунску дјелатност (рентирање пословних простора и издавање рекламних површина) Друштво није, током 2022. године успјело да развије у мјери расположивих капацитета, тако да је приход од допунске дјелатности нешто мањи.

Благи раст укупног прихода, односно свих ставки које се везују за основну дјелатност директно је утицао на смањење помоћи коју је Оснивач уплатио Друштву, са 101.367,63 € у 2021. години на 44.133,68 € у 2022. години.

Финансијска помоћ Оснивача током 2022. године се односила на првих пет мјесеци, кад остварени половни резултат није могао подмирити текуће потребе Друштва.

Од појаве пандемије ЦОВИД-19 биљежио се констатан пад издатих карата, међутим он је средином 2022. године заустављен и пословни резултати говоре да је ДОО ушло у фазу опоравка.

3. Предузеће је у 2022. години све обавезе из текућег пословања измиривало редовно према: превозницима, добављачима, Управи прихода, Општини и према запосленима, као и заостале обавезе из претходног периода.

На основу датих оцјена, Скупштина је са 35 гласова „за“, без гласова „против“ и без „уздржаних“ гласова, донијела сљедеће

З А К Љ У Ч К Е

1. Усваја се Извјештај о раду ДОО “Аутобуска станица” Никшић за 2022. годину.

2. Неопходно је да ДОО „Аутобуска станица“ Никшић у наредном периоду:

- интезивно ради на даљој стабилизацији пословања, што захтијева не само реализацију планираних прихода од основне дјелатности, већ и даље повећање прихода од допунске дјелатности,

- континуирано истражује тржиште у циљу повећања обима и квалитета услуга које пружа грађанима и привредним субјектима,

- унапређује процесе и односе са корисницима услуга и добављачима, у циљу пружања квалитетне услуге по прихватљивим цијенама, у складу са промјенама у пословном окружењу,

- интезивира сарадњи са инспекцијом за друмски саобраћај и комуналном инспекцијом ради сузбијања неконтролисаног пријема путника ван Аутобуске станице и неконтролисаног превоза путника посебним линијским међуградским превозом.

Скупштина је са 22 гласа „за“, 13 гласова „против“ и без „уздржаних“ гласова, дала сљедеће

О Ц Ј Е Н Е

1. Извјештај о раду „Паркинг сервис Никшић” д.о.о. за 2022. годину садржи основне податке о дјелатности од јавног интереса коју обавља, а која му је повјерена оснивачким актима.

2. Друштво је реализовало планиране послове и обезбиједило континуитет у пружању паркинг услуга, уз примјену адекватних мјера штедње и обезбједило стабилно пословање и позитиван финансијски салдо.

3. У извјештајном периоду Друштво је остварило укупан приход у износу од 246.609,66 еура, а укупни расходи су износили 224.813,64 еура.

4. „Паркинг сервис Никшић” д.о.о. је у 2022. години остварило значајан успјех на финансијском плану и измирило у цјелости дуговања за порезе и доприносе запослених из 2021. године, као и за 2022.годину, без кредитних задужења.

5. Радом „Паркинг сервис Никшић“ д.о.о. уведен је ред у комуналној области, паркирање возила на јавним паркиралиштима, чиме је постигнуто испуњење основне функције овог друштва – регулација и управљање саобраћајем у мировању тј. обављање послова управљања јавним паркиралиштима.

На основу датих оцјена, Скупштина је са 22 гласа „за“, 13 гласова „против“ и без „уздржаних“ гласова, донијела сљедеће

З А К Љ У Ч К Е

1. Усваја се Извјештај о раду „Паркинг сервис Никшић” д.о.о. за 2022. годину.

2. Како би на опште прихватљив начин учествовало у регулацији и управљању саобраћајем у мировању на територији општине Никшић, а у циљу подизања нивоа услуга неопходно је да „Паркинг сервис Никшић“ д.о.о.:

-Настави да истражује потребе корисника услуга у циљу повећања обима и квалитета услуга које пружа грађанима и привредним субјектима;

-Изврши организационо прилагођавање, као и унапређење ИТ система и евиденције у циљу економичности, ефикасности и ефективности рада;

-Ради на обуци кадра и стручном усавршавању у циљу квалитетног обављања радних задатака;

-У сарадњи са надлежним органима локалне управе, државним органима, правним и физичким лицима, која су заинтересована за услуге овог Друштва, ради на валоризацији нових јавних паркиралишта и проширењу постојећих, у складу са планским документима, уз примјену новог Елабората о паркинг зонама, дозвољеном времену паркирања, категорији моторних возила која се могу паркирати и начину наплате накнаде паркирања на општим и посебним паркиралиштима у Никшићу.

-Настави активности на провођењу мјера штедње кроз рационализацију трошкова.

Реализацијом ових активности, а сходно постављеним програмским задацима, уз ангажовање свих расположивих капацитета, створиће се услови за повећање прихода и смањење трошкова пословања Друштва, што ће допринијети бољим финансијским ефектима.

Скупштина је са 22 гласа „за“, без гласова „против“ и 13 „уздржаних“ гласова, дала сљедеће

О Ц Ј Е Н Е

1. Јавно предузеће Спортски центар Никшић је у 2022. години и поред тешкоћа у пословању, уз помоћ Оснивача успјело да оствари континуитет у раду и реализацији програмских задатака.

2. У протеклој години Спортски центар је великим трудом радно ангажованих, као и одржавањем трошкова пословања на оптималном нивоу, успио остварити позитивне резултате у пословању у односу на 2021. годину.

3. Спортски центар је настојао да квалитетом пружених услуга, како у основним тако и у допунским дјелатностима, доприноси развоју спорта, физичке културе и обогаћивању туристичке понуде, не само у Никшићу, већ и на нивоу државе Црне Горе.

4. Основне дјелатности Спортског центра у 2022. години су биле усмјерене на повећању квалитета у пружању услуга и постизању већег степена конкурентности путем побољшања услова за тренажни процес, такмичарског и рекреативног спорта.

5. У протеклој години Спортски центар је у допунским активностима континуирано радио на већој комерцијализацији постојећих садржаја кроз константно улагање на одржавању и унапређењу угоститељских услуга и пословних простора.

6. Спортски центар је намјенским коришћењем расположивих средстава остварио пуну солвентност и уредност у пословању. Кроз одговарајућу упосленост расположивих капацитета предузеће је успјело да обезбиједи покриће текућих трошкова и уредно измири своје обавезе. Остварени су и сопствени приходи обављањем допунских дјелатности.

7. Неопходно је истаћи квалитетну сарадњу Спортског центра са установама и институцијама, како на општинском, тако и на државном нивоу, што додатно доприноси развоју спорта и физичке културе у Никшићу.

На основу датих оцјена, Скупштина је са 22 гласа „за“, без гласова „против“ и 13 „уздржаних“ гласова, донијела је сљедеће

З А К Љ У Ч К Е

1. Усваја се Извјештај о раду Јавног предузећа Спортски центар Никшић за 2022. годину.

2. Примарни циљеви Спортског центра у 2023. години ће бити остваривање позитивнијих ефеката у пословању и наставак тренда квалитетног пружања услуга врхунском спорту и спортској рекреацији.

3. Неопходно је да Спортски центар у наредном периоду настави са активностима на бољој искоришћености постојећих садржаја и пословних простора, односно редовном одржавању објеката и адаптацији дијела пословних простора чијом реализацијом би се заокружила комплетна понуда за организацију спортских такмичења и давање у закуп и на коришћење пословних простора.

Скупштина је са 21 гласом „за“, 12 гласова „против“ и 2 „уздржана“ гласа, дала сљедећу

О Ц Ј Е Н У

Извјештај о раду са финансијским извјештајем Туристичке организације Никшић даје преглед активности Туристичке организације Никшић у периоду од 01.01.2022. – 31.12.2022. године.

На основу дате оцјене, Скупштина је са 21 гласом „за“, 12 гласова „против“ и 2 „уздржана“ гласа, донијела сљедеће

З А К Љ У Ч К Е

1. Усваја се Извјештај о раду са финансијским извјештајем Туристичке организације Никшић.

2. Потребно је да Туристичка организација Никшић у наредном периоду настави рад на презентацији и валоризацији туристичких потенцијала Никшића и околине, како би у Никшићу, у наредном периоду дошло до повећања туристичког промета и потрошње.

Скупштина је са 21 гласом „за“, 14 гласова „против“ и без „уздржаних“ гласова, дала сљедеће

О Ц Ј Е Н Е

1. Јавна установа Никшићко позориште је у извјештајној 2022. години, у сарадњи са другим субјектима и установама културе, у цјелости реализовала планирану програмску концепцију и остварила запажене резултате по броју реализованих програма.

2. Континуирани мјесечни репертоари са позоришним, филмским и музичким садржајима у потпуности су одговорили све израженијим захтјевима публике у Никшићу, а у комерцијалном аранжману допринијели оствареним сопственим приходима.

3. Садржајно богатим и разноврсним репертоаром Никшићко позориште је успјело да унаприједи драмску умјетност имајући у виду да је његов репертоар био обогаћен новим пројектима, издавачком дјелатношћу и сарадњом са другим позориштима, без чега се не може замислити рад савремене позоришне продукцијске куће.

4. Организација и реализација традиционалне театарске смотре 18. „Међународног фестивала глумца” која је у основи посвећена глумцу и глуми, захваљујући етаблираним позоришним комадима и плејади глумачких великана, додатно је унаприједила културну понуду нашег града високо га позиционирајући на регионалној фестивалској мапи.

5. Никшићко позориште је у извјештајном периоду успјело реализовати програмом зацртане пројекте из издавачке дјелатности и тиме обогатило културни живот града и дало значајан допринос црногорској културној сцени.

6. У сврху унапређивања дигиталног маркетинга те профила Никшићког позоришта у извјештајном периоду редовно је ажуриран сајт, путем којег је Позориште пружало квалитетнију информисаност својој публици.

На основу датих оцјена, Скупштина је са 21 гласом „за“, 14 гласова „против“ и без „уздржаних“ гласова, донијела сљедеће

З А К Љ У Ч К Е

1. Усваја се Извјештај о раду и финансијском пословању Јавне установе Никшићко позориште за 2022. годину.

2. Никшићко позориште се позиционирало као кровна институција културе у граду па је за очекивати да ће и у наредном периоду Позориште, поред позоришне, процесом дигитализације позоришне сале популарисати и унаприједити и филмску продукцију, као и низ других видова умјетности и културе уопште, што значајно доприноси афирмацији Никшића као културног центра Црне Горе.

3. Изузетни сценски услови, стваралачки опус, богатство позоришног живота, као и све континуирано, израженији захтјеви публике за новим драмским насловима намећу обавезу да Никшићко позориште снажније и још динамичније доприноси развоју позоришне умјетности, не само кроз реализацију сопствене, већ и гостујуће театарске продукције.

Скупштина је са 21 гласом „за“, 14 гласова „против“ и без „уздржаних“ гласова, дала сљедеће

О Ц Ј Е Н Е

1. Јавна установа „Захумље“ је у 2022. години остваривала основну функцију и успјела да реализује планиране програмске садржаје, што показује преглед реализованих активности.

2. Активности ЈУ „Захумље“ у 2022. години су се одвијале у складу са одлукама Скупштине општине као оснивача и програмском политиком утврђеном општим актима, као и одлукама и иницијативама Савјета Установе.

3. ЈУ „Захумље“ је и у 2022. години бројним и разноврсним програмским садржајима успјела да на креативан начин доприноси афирмацији културе и умјетности, што је и основни циљ ове Установе која је постала симбол Никшића и виталности цјелокупне црногорске културе.

4. Сви стваралачки сегменти у ЈУ „Захумље“ узели су учешће трудећи се да дају извјестан допринос у реализацији програмских активности и оживљавању никшићке културне сцене.

5. ЈУ „Захумље“ је у извјештајном периоду успјела остварити квалитетну сарадњу са културно-умјетничким друштвима из Црне Горе и региона, али и шире, о чему свједоче и бројна ванфестивалска гостовања.

6. Захваљујући ЈУ „Захумље“, као умјетничкој институцији од посебног значаја за Никшић, па и Црну Гору, наш град је препознат као културни и умјетнички центар у држави и региону и с поносом може рећи да има једно од најстаријих културно-умјетничких друштава на Балкану, које је спона традиције дуге преко 120 година и савремених умјетничких токова.

На основу датих оцјена, Скупштина је са 21 гласом „за“, 14 гласова „против“ и без „уздржаних“ гласова, донијела сљедеће

З А К Љ У Ч К Е

1. Усваја се Извјештај о раду и финансијском пословању Јавне установе „Захумље“ за 2022. годину.

2. Како би ЈУ „Захумље“ и даље била значајан носилац културног живота града неопходно је уложити додатне напоре да пројектованим обавезама одговори на највећем могућем нивоу.

3. У наредном периоду ЈУ „Захумље” ће спроводити, не само своју примарну мисију очувања црногорске културне традиције кроз његовање фолклора и изворне пјесме, већ ће афирмисати и друге облике умјетничког исказа кроз рад својих секција и ансамбала.

4. За очекивати је да ће ЈУ „Захумље” у текућој години омогућити креативно испољавање ствараоцима различитих умјетничких профила, а посебно млађој популацији, што ће значајно допринијети афирмацији нових умјетничких снага у нашем граду.

Скупштина је са 21 гласом „за“, без гласова „против“ и 14 „уздржаних“ гласова, дала сљедеће

О Ц Ј Е Н Е

1. Јавна установа Музеји и галерије Никшић је у 2022. години дјеловала професионално и ангажовано у свим садржајно-програмским сегментима испољавања и успјела да, упркос отежаним условима рада, реализује планиране активности.

2. Због грађевинских и конзерваторско-рестаураторских радова на Дворцу краља Николе И, пројекти који су предвиђени Програмом рада за 2022. годину, а за чију реализацију није било нужно коришћење галеријских и музејског простора, успјешно су реализовани.

3. ЈУ Музеји и галерије Никшић је у 2022. години, како самостално, тако и у сарадњи са Општином Никшић, као и другим субјектима културе из Црне Горе и региона, реализовала разноврсне програме који су својим квалитетом и садржајем допринијели подизању културног нивоа града, као и заштити и промоцији културне баштине.

4. У циљу очувања и промоције културног наслеђа остварена је квалитетна сарадња са државним институцијама које су надлежне за дјелатности којима се ЈУ Музеји и галерије Никшић бави, са установама културе из других општина у Црној Гори и региона и другим јавним установама културе у Никшићу.

5. У циљу унапређивања дигиталног маркетинга, те свог профила, ЈУ Музеји и галерије Никшић је омогућила квалитетну презентацију свог рада путем друштвених мрежа: Фејсбука, Инстаграма и YоуТубе канала.

На основу датих оцјена, Скупштина је са 21 гласом „за“, без гласова„против“ и 14 „уздржаних“ гласова, донијела сљедеће

З А К Љ У Ч К Е

1. Усваја се Извјештај о раду и финансијском пословању Јавне установе Музеји и галерије Никшић за 2022. годину.

2. У наредном периоду потребно је да ЈУ Музеји и галерије Никшић остварује пуну сарадњу са релевантним субјектима, како на локалном, тако и на државном нивоу, како би унаприједила своје основне дјелатности и успјешно реализовала програмске активности.

3. За очекивати је да ће ЈУ Музеји и галерије Никшић својом креативном енергијом и предузимањем низа мјера додатно допринијети унапређењу културног идентитета Никшића, града који баштини дугу и значајну културну традицију.

4. Ради што успјешније реализације планираних програмских активности неопходно је створити услове за континуирану едукацију кадрова који обављају најстручније послове у Установи.

Скупштина је са 34 гласа „за“, без гласова „против“ и 1 „уздржаним“ гласом, дала сљедеће

О Ц Ј Е Н Е

1. Јавна установа Народна библиотека „Његош” Никшић је у 2022. години успјела да реализује планиране програмске садржаје са високом професионалном одговорношћу повезујући богату традицију са захтјевима информатичког доба и корисника.

2. Библиотека је кроз спроведене активности у претходном периоду значајно допринијела развоју општег и стручног образовања, подстицању личног, професионалног и социјалног развоја, како код дјеце, тако и код одраслих.

3. Културно-образовна, информативна и издавачка дјелатност Библиотеке је у извјештајној години реализовала и иницирала хетероген модул значајних манифестација и публикација

4. Библиотека је у 2022. години успјешно организовала Други Јесењи сајам књига, уз подршку Општине Никшић, Министарства културе и Амбасаде Француске у Црној Гори, чиме је наставила традицију окупљања реномираних ствараоца из области културе, образовања, науке и умјетности.

5. Престижна манифестација XXВ „Никшићки књижевни сусрети” наставила је започету традицију са примарним циљем популарисања националне и регионалне књижевности, те подстицање стваралаштва младих пјесника.

6. Осим промоције аутора из нашег града и државе Библиотека је угостила и промовисала респектабилан број аутора и умјетника из региона и на тај начин дала значајан допринос развоју културне сцене града под Требјесом.

7. Библиотека је уз помоћ Оснивача ријешила проблем додатног простора који је адаптиран за потребе читаонице у оквиру које је и читаоница за слијепа и слабовида лица и која задовољава прописане стандарде када је у питању лак приступ овим особама.

На основу датих оцјена Скупштина је са 34 гласа „за“, без гласова „против“ и 1 „уздржаним“ гласом , донијела сљедеће

З А К Љ У Ч К Е

1. Усваја се Извјештај о раду и финансијском пословању Јавне установе Народна библиотека „Његош” Никшић за 2022. годину.

2. Библиотека, као репрезентативна установа културе у Никшићу, ће у наредном периоду спроводити интензивне активности на обогаћивању библиотечког фонда и разноврсним акцијама покренути, оснаживати и популарисати читалачку навику код свих грађана, а посебно оних најмлађих.

3. Сарадња са васпитно-образовним институцијама у граду омогућиће укључивање још већег броја дјеце школског и предшколског узраста и омладине у активности Библиотеке што ће посебно допринијети афирмацији значаја књиге и читања.

4. У текућој години је за очекивати да ће Библиотека реализацијом промоција књига, књижевних и поетских вечери и манифестације „Никшићки књижевни сусрети” значајно допринијети унапређењу укупне културне понуде и развоју културног живота у граду.

5. У наредном периоду потребно је унапређивати техничку и технолошку опремљеност у свим сегментима (обрада, коришћење и заштита библиотечке грађе, савремене дигиталне технологије, интернета и др.).

Скупштина је са 35 гласова „за“, без гласова „против“ и без „уздржаних“ гласова, дала сљедеће

О Ц Ј Е Н Е

1. Извјештај о раду и финансијском пословању Јавне установе Дневни центар за дјецу са сметњама у развоју и особе са инвалидитетом Никшић, као свеобухватног сервиса заштите посебне и најосјетљивије категорије становништва општине, показује да се унапређење, заштита и промоција права дјеце са сметњама у развоју и особа са инвалидитетом, њихова социјализација и интеграција у заједницу на основу пружања једнаких могућности и оспособљавања за што већу самосталност у дневним активностима, може значајно унаприједити кроз овакав облик рада и функционисања сервиса социјалних услуга.

2. Дневни центар је и у 2022. години истрајао на испуњавању основних циљева зацртаних његовим оснивањем: деинституционализација циљне групе којој је намијењен, са намјером да својим корисницима буде свеобухватан сервис социјалне заштите у коме се пружају комплексне услуге: социјализација, социјална и медицинска рехабилитација, њега, васпитно-образовни рад, слободне активности, окупација спортом, радна окупација, подршка и савјетовање родитеља.

3. Неопходно је истаћи добру сарадњу ове Установе са свим релевантним субјектима, како на општинском и државном нивоу, тако и са онима из региона, као и са међународним организацијама и донаторима.

4. Наступима у електронским и штампаним медијима запослени у Дневном центру су значајно допринијели промовисању рада Установе.

На основу датих оцјена Скупштина је са 35 гласова „за“, без гласова „против“ и без „уздржаних“ гласова, донијела сљедеће

З А К Љ У Ч К Е

1. Усваја се Извјештај о раду и финансијском пословању Јавне установе Дневни центар за дјецу са сметњама у развоју и особе са инвалидитетом Никшић за 2022. годину.

2. Дневни центар би и у наредном периоду требао да предузима потребне активности ради подизања квалитета услуга, промовисања једнаких права и могућности дјеце са сметњама у развоју и особа са инвалидитетом, њиховој социјализацији, друштвеној интеграцији, као и социјалној инклузији у друштвену средину.

3. Неопходно је да Дневни центар настави са активностима на даљем побољшању услова рада и функционисања Установе, а све у циљу обезбјеђења квалитетног и ефикасног пружања услуга њеним корисницима.

4. Ради што успјешније реализације планираних програмских активности неопходно је у будућем периоду наставити са континуираном едукацијом кадрова који обављају најстручније послове у Установи.

Скупштина је са 35 гласова „за“, без гласова „против“ и без „уздржаних“ гласова, донијела сљедећи

З А К Љ У Ч А К

Усваја се Извјештај о реализованим бизнис плановима у 2022. години

Скупштина је са 21 гласом „за“, без гласова „против“ и 14 „уздржаних“ гласова, донијела сљедећи

З А К Љ У Ч А К

Усваја се Извјештај о раду Савјета за развој и заштиту локалне самоуправе за 2022. годину

Скупштина је са 21 гласом „за“, без гласова „против“ и 14 „уздржаних“ гласова, донијела сљедећи

З А К Љ У Ч А К

Усваја се Извјештај о раду Савјета за сарадњу локалне самоуправе и невладиних организација за 2022. годину

Скупштина је са 21 гласом „за“, 1 гласом „против“ и 13 „уздржаних“ гласова, дала сљедеће

О Ц Ј Е Н Е

1. Служба заштите и спашавања је у протеклом периоду дала максималан допринос како у гашењу великог броја пожара тако и приликом разних видова спашавања и остварила значајан напредак у раду.

2. Служба заштите и спашавања је у протеклом периоду наставила са едукацијом својих кадрова како у сопственој режији тако и кроз учешће у пројектима прекограничне сарадње и међународним вјежбама.

3. Информација о стању заштите и спашавања на територији општине Никшић за 2022. годину представља реалан приказ стања у овој области и јасно указује на присутне проблеме у раду Службе заштите и спашавања.

На основу датих оцјена, Скупштина је са 21 гласом „за“, 1 гласом „против“ и 13 „уздржаних“ гласова, донијела сљедеће

З А К Љ У Ч К Е

1. Усваја се Информација о стању заштите и спашавања на територији општине Никшић за 2022. годину;

2. У циљу стварања оптималнијих услова за квалитетнију заштиту и спашавање на територији општине Никшић, неопходно је:

-наставити са материјално-техничким опремањем Службе;

-наставити са кадровским обучавањем и оспособљавањем припадника Службе;

-наставити и интензивирати контролу техничке исправности противпожарне опреме за гашење почетних пожара као и јасно обиљежити противпожарне комуникације.

3. Неопходно је наставити са даљим усаглашавањем и ажурирањем Плана заштите од пожара за територију општине Никшић као и планова заштите од пожара у свим предузећима и установама;

4. Неопходно је да сви субјекти заштите и спашавања на нивоу локалне самоуправе у оквиру својих надлежности организују спровођење превентивних и оперативних активности за заштиту и спашавање;

5.Служба заштите и спашавања у наредном периоду предузимаће одређене мјере у смислу одговарајуће едукације грађана у области заштите од пожара путем средстава јавног информисања, организовањем предавања, јавних трибина и округлих столова на ову тему.

Скупштина је са 21 гласом „за“, 14 гласова „против“ и без „уздржаних“ гласова, донијела

Р Ј Е Ш Е Њ Е

о разрјешењу Радована Чоловића, дужности члана и именовању

Нине Касалице, за чланицу Савјета Јавне установе Музеји и галерије Никшић

Сагласно Пословнику о раду Скупштине општине Никшић прешло се на одборничка питања.

На 12. сједници Скупштине општине, одржаној 10. 2. 2023. године, одборничко питање поставила је Јелена Марковић. Одборница је одговор добила одмах, након постављеног питања.

Одборничка питања поставили су:

Соња Милатовић

1.“Да ли локална самоуправа може успоставити комуникацију са Жељезничком инфраструктуром Црне Горе како би се ријешио проблем, који угрожава безбједност учесника у саобраћају у Кличеву, будући да на жељезничкој прузи не постоји рампа“?

2.„Кад можемо очекивати да ће дјеца Кличева, као једне од најнасељенијих мјесних заједница у Никшићу, добити игралиште у складу са савременим стандардима“?

3.“Којим угоститељским објектима сте финансијски помогли организацију догађаја и о којим сумама је за сваки од њих појединачно ријеч, те којом сумом новца је свака од наведених програмских активности подржана од стране Туристичке организације Никшић“?

Татјана Кнежевић Перишић

„ Како се Општина Никшић и њене институције припремају за обиљежавање 21. маја Дана независности“?

Кристина Шћепановић

„Које средње школе односно факултете су завршила лица која су у Туристичкој организацији Никшић запослена током 2022. године“?

Пошто је Скупштина завршила рад по утврђеном дневном реду, предсједник Скупштине закључио је сједницу у 17.25 часова.

Саставни дио записника је тонски снимак сједнице.

Секретарка Предсједник

Ивана Шљукић, с.р. Немања Вуковић,с.р.